Flemming Møller Mortensen (S), 2010-12-16:
Fra socialdemokratisk side synes vi rent faktisk, at SF's forslag her er et godt forslag.
Og hvorfor er det godt?
Det er det, fordi det kigger langsigtet, det er visionært og faktisk rummer nogle muligheder, og det, vi jo her i salen netop skal kigge efter og spejde efter i hverdagen, er muligheder for vækst, vækstpotentiale og muligheder for Danmark.
Vi taler rigtig meget om grøn teknologi.
Vi tror på, at vi har et forspring, at vi har et knowhow, og det vil vi gerne gøre brug af.
Og derfor vil vi fra socialdemokratisk side sige, at vi ikke er tilfredse med, at man bare holder fast i det, man har; vi vil rigtig gerne være med til at videreudvikle og nyudvikle, udvikle noget nyt, noget, man kommer til at tro på.
Vi tror rent faktisk på, at en bæredygtig byudvikling kan være et af punkterne, som vil kunne bibringe indtjening til Danmark, ikke blot i forhold til, at man selv får forbedret sine egne bymiljøer, men at man også får givet noget af den viden, man må høste, til den globale byudvikling.
For den globale byudvikling er jo et fantastisk fænomen.
Overalt i verden flytter flere og flere folk til byerne, og samtidig med at flere og flere folk flytter til byerne, bliver problemerne og udfordringerne også større i forbindelse med det at drive og planlægge og drifte en by.
Lad mig bare sige, at behovet for energi ind til en by er enormt, og det samme er behovet for rent vand, mindre støj, ren luft, samtidig med at man også rent arealmæssigt bliver stillet over for nogle udfordringer, fordi byerne arealmæssigt også bliver større. Det er sådan de fysiske udfordringer.
Vi har naturligvis også de sådan mere menneskelige udfordringer, for byerne skal også være dejlige at være i.
Vi skal gerne kunne lide at være der, de skal være attraktive bosætningsbyer, og det stiller nogle høje krav til, at man også får kigget på de fordringer, der ligger i forhold til det at have en god livskvalitet i byerne.
Vi synes, at forslaget fra SF giver nogle potentialer og slår nogle muligheder an.
Så synes jeg rent faktisk også, det har vi hørt fra både ministeren og Venstres ordførers side, at det, der kan være en af fordelene ved at prøve at kigge på et beslutningsforslag som det her, er, at man får nogle ting samlet.
Det fremgår meget tydeligt af hr. Eyvind Vesselbos ordførertale, at der er initiativer både privat og offentligt.
Fra socialdemokratisk side vil vi gerne være med til at understøtte både de private og de offentlige initiativer på det her område.
Vi vil rigtig gerne være med til at styrke en samling af den viden, man får på området, for at give en hjælpende hånd til både den private del af det og den offentlige del.
Og derfor tror jeg rent faktisk, at tanken her om at få et videncenter, som kan være formidlende og hjælpende i forhold til kommunerne og de store byer, er en ganske udmærket idé.
For at man ligesom kan have sådan et videncenter, er det jo nødvendigt, at man får defineret en national politik på området.
Jeg tror på, at det, man i øjeblikket har i Danmark, er ganske fragmenteret.
Det er ganske meget opdelt på områder, og der tror jeg det vil være udmærket – og det vil ikke kræve ret mange ressourcer – at gribe en mulighed for, som beslutningsforslaget her siger, at få defineret en politik, som både erhvervsliv, kommuner og andre planlæggere vil kunne gøre brug af.
Det er naturligvis også linket til det tredje element, som SF's beslutningsforslag rummer, nemlig den kommunale planstrategi.
Det er også et spørgsmål om kommunernes planstrategi, og det kan jeg jo sige for mit eget vedkommende efter i adskillige år at have siddet i byrådet oppe i Himmerland.
Det var en lille kommune, vi havde ikke alle de kompetencer og alle de ekspertfolk ansat i vores forvaltning, som skulle til, for at vi kunne drifte vores kommune på allerhøjeste niveau på samtlige områder.
Derfor kan Kommunernes Landsforening jo naturligvis også prøve at videregive erfaring, og der tror jeg bare, at Venstres ordfører her fuldstændig misforstår det ved at kalde det her centralisering.
Det her er et spørgsmål om at få understøttet både kommuner og dansk erhvervsliv og den ekspertise, vi har i Danmark.
Fra socialdemokratisk side tænker vi det her ind i en helhed.
Vi har i en samlet opposition fremlagt en plan, som vi kalder 2050-planen.
Til gengæld ved vi også, at man bliver nødt til at investere forskningsmæssigt og vidensmæssigt, og der kunne jeg sagtens se det her som et rigtig, rigtig velvalgt element i forhold til at få understøttet det mål, som er ambitiøst, men som er det, en ny regering vil gå målrettet efter.
Jeg har stadig væk 10 sekunder tilbage, og dem vil jeg bruge til at sige, at vi synes, at forslaget er godt, og at vi fra socialdemokratisk side støtter det.
Ja, så fik vi da ordet kvalitet med i Dansk Folkepartis holdning, men jeg ved nu ikke rigtig, om det, hr. Jørn Dohrmann taler om her, giver så meget kvalitetsfremme.
Sådan som jeg tolker det, og sådan som Socialdemokraterne tolker det her forslag, drejer det sig ene og alene om at rådgive de 98 kommuner, som i dag i varierende grad har mulighed for at satse på det her område.
Men hvis vi skal vækste og tjene penge til Danmark på det her område for også at udvikle erhvervet og industrien på området, tror vi, det vil være rigtig godt at få alle i Danmark med på det.
Og derfor kan et rådgivningscenter være det helt rigtige i den her sammenhæng.
Hr. Jørn Dohrmann indledte sin ordførertale med at sige, hvor mange flere offentligt ansatte der er blevet i kommunerne.
Måske kunne en af pointerne være, at alle 98 kommuner prøver hel- eller halvhjertet på at nå op på et vist kvalitetsniveau også på det her område og derfor må ansætte folk til at løse opgaven, hvor et rådgivningscenter måske kunne hjælpe alle 98 kommuner med et lille merforbrug til et center.
De ressourcer kunne så måske spares mangefold ude i kommunerne.